
Mircea Dragan, omul-orchestra 


Octavian Ursulescu 


Nu este nici o exagerare in titlu, caci Mircea Dragan a fost pianist, 
compozitor, orchestrator, maestru de sunet (in propriul lui studio s-au 
finalizat înregistrări de mare valoare cu toţi artiştii cunoscuţi, dar a 
lucrat un timp şi la TVR), scriitor, lider al unor formaţii care au însemnat 
mult în istoria genului pop-rock (Sideral, Mondial, Romanticii). Doar 
textier n-a avut nevoie să 
devină, căci mama sa, 
Gina Teodorescu, era o 
apreciată autoare de 
versuri. În ultimii ani a 
revenit în forţă în prim- 
planul genului şi a editat 
la casa de discuri 
Eurostar câteva albume 
remarcabile şi a publicat 
la Editura Muzicală a 
UCMR caiete cu partituri 
ale lucrărilor sale, ce s-au 
bucurat de succes şi la 
ediţia 2022 a Festivalului 
naţional al  romanţei 
„Crizantema de aur” de 
la Târgovişte, unde făcea parte în mod tradiţional din juriul secţiunii de 
Creaţie. 

S-a născut pe 20 mai 1945, în Bucureşti, beneficiind încă din 
copilărie de îndrumările muzicale ale familiei, cu debutul precoce ca 
pianist concertist la doar 6 ani. Deşi părea sortit să devină campion la 
ciclism, muzica a învins, aşa încât din toamna lui 1965 a devenit student 
la Conservatorul bucureştean, începând încă de pe băncile facultăţii să 
cânte cu formaţia Sideral, deşi dascălii din acea vreme nu priveau cu 
ochi buni activităţile legate de muzica uşoară. După 3 ani cu Sideral au 
urmat tot atâţia cu Mondial, dar cea mai îndelungată şi mai rodnică 

perioada, inclusiv cu numeroase turnee peste hotare, a fost prezenta in 
fruntea formatiei Romanticii, din 1972 pana in 1990. A fost distins cu 
premii ale UCMR, laureat la Festivalul international de la Dresda, la cele 
nationale de la Mamaia, Costineşti, Bucuresti („Melodii”), la concursul 
„Şlagăre în devenire” al TVR, premiat de Ministerul Culturii — pentru a 
trece rapid în revista doar o parte din recunoasterile de care s-a bucurat 
în prodigioasa-i carieră. Şi nu putem uita că timp de 4 ani a fost director 
al Editurii Muzicale a UCMR, postură din care i se datorează formatul 
actual, modern, al revistei “Actualitatea Muzicală”. 

Albumul de autor pe care-l recenzăm (produs de UCMR în anul 
2022 şi finanţat în colaborare cu Ministerul Culturii) include 20 de 
melodii acoperind o parte din activitatea creatoare a compozitorului, 
primele 5 ţinând de perioada, fructuoasă, cum spuneam, în fruntea 
formaţiei Romanticii, pentru care Mircea Drăgan a elaborat câteva piese 
de neuitat, cum ar fi „Soare şi foc” sau „Mâine” („Morgen” în versiunea 
în limba germană - premiul Ill la „International Schlagerfestival” de la 
Dresda, RDG, în 1977). Riguros, aşa cum îl ştim, autorul a ţinut să 
precizeze de fiecare dată şi anul când a fost lansată melodia respectivă, 
ceea ce ne oferă o grăitoare imagine de ansamblu, temporală, a 
evoluţiei sale componistice. De altfel, regăsim o parte din aceste titluri 
pe un album editat la casa de discuri Eurostar şi purtând inspiratul titlu 
„Timpul şlagărelor” (Hits Time). Deloc întâmplător, fiindcă „Păcat că 
vremea” a fost decretată „melodia anului 1986”, iar „Stai lângă fruntea 
mea” a primit aceeaşi recunoaştere în anul următor, Mirabela Dauer 
fiind evident solista preferată a compozitorului. „Tu, numai tu” figurează 
şi azi la loc de cinste în repertoriul Monicăi Anghel, ca şi „Născută pentru 
dans” în cel al Silviei Dumitrescu, în cazul căreia, se ştie, „dansul a fost 
întotdeauna normal”... indiferent de vârsta ei! Binevenită, îndeosebi 
prin prisma dispariţiei actorului-interpret Alexandru Arsinel, este 
introducerea unei piese mai vechi, „Cântec de dor”, în care acesta îşi 
dovedeşte încă o dată înzestrările vocale. Mircea Drăgan a încurajat 
permanent vocile de perspectivă, tinerele talente, fie oferindu-le 
melodii de succes, fie promovându-le în postura de soliste vocale ale 
formaţiei Romanticii, cum au fost lulia Nemes, Marcela Frăţilă, 
Florentina Radu, Marcela Alexandru. Pe această linie se înscriu piesele 
încredințate în 1988 Alinei Mavrodin, care triumfase la Festivalul de la 
Mamaia cu un an înainte („Niciodată nu te voi uita” — titlu potrivit şi 
pentru o romanta) şi Roxanei lacob, voce promițătoare în anii ’90 
(„Avem un singur cer”). Piesele au fost lansate sau premiate (atunci 

cand n-au fost... respinse, pentru a deveni apoi mari slagare!) la 
Festivalul de la Mamaia, la Concursul de muzica de dans pentru tineret 
de la Costineşti, la concursurile televizate ,Slagare in devenire” 
(„Tinereţea cântă lumii”, cu Cvintetul vocal „Luchian”, condus de loan 
Luchian Mihalea) sau „3 din 10 pentru un show”, dar şi în emisiunile 
Radio şi TV. 

Mergând pe ideea că piesele vocale de muzică uşoară sunt mai 
difuzate şi mai cunoscute, Mircea Drăgan a pus accentul în selecţia de 
fata, pe lângă lucrările pentru solişti, pe cele elaborate pentru formaţia 
Romanticii şi mai ales pe cele instrumentale, în care este un adevărat 
maestru pe tărâmul rock-simfonic-electronic, nu mai puţin de 6 dintre 
acestea figurând pe CD-ul de faţă. S-a oprit la cele mai recente, probabil 
mai apropiate de inima lui, pentru că lucrările sale din albumul „La 
porţile Orientului”, operă conceptuală din care avem aici doar un tablou, 
ar merita şi o montare scenică în maniera celor oferite de corifeii 
genului, pe care-i admira — Keith Emerson, Jean-Michel Jarre, Vangelis, 
Isao Tomita. Tabloul „Pasiune orientală” a fost definitivat abia în 2011, 
dar este evident faptul că un rol important l-au jucat numerosii ani de 
turneu din zona Golfului, în Kuweit sau în Emiratele Arabe Unite. Este o 
lucrare extrem de interesantă şi de originală, oglindind modernizarea 
lumii arabe, cu orchestratii de tip dance-funk, cu elemente melodice si 
ritmice specifice. Aceste piese orchestrale, îndeosebi cea din urmă, fac 
parte dintr-un proiect ambițios, care are destul de puţine 
corespondențe în peisajul muzical românesc. Avem de-a face cu lucrări 
de mare complexitate, compuse, orchestrate, interpretate la toate 
instrumentele şi înregistrate, ca maestru de sunet, de un Mircea Drăgan 
ajuns la o maturitate artistică impresionantă. 

ÎI cunoşteam pe Mircea Drăgan de-o viata, am bătut tara 
împreună în turnee, câţiva ani mi-a fost director la Editura Muzicală, 
nemaivorbind că până de curând am fost şi vecini de „mahala”, cum 
glumeam noi, Marian Nistor fiindu-ne alt coleg de cartier. Mai e nevoie 
să precizez de câte ori i-am prezentat creaţiile, la Festivalul de la 
Mamaia (unde juriile nu s-au prea omorât să-i includă piesele în 
palmares...), la „Şlagăre în devenire” sau la „Steaua fără nume”, la 
diverse concursuri sau spectacole? Aşa încât atunci când Mircea “a 
trecut iar pe strada mea”, ca în şlagărul de altădată, înmânându-mi 
materialul muzical pentru acest CD, am parcurs lista şi dintr-o dată mi s- 
au suprapus pe retină imagini ale “tinereţii noastre revoluţionare” în 
plan muzical, fiecare titlu rezonând aparte în memoria mea. Astfel, cum 

să pot uita participarea sa, încununată cu Premiul de popularitate, în 
mai 1985, la a 17-a ediţie a concursului TV „Şlagăre în devenire”, cu 
piesa „Azi vine primăvara” (Silvia şi Mircea Dumitrescu)? Cum să cuprinzi 
16 ani de şlagăre în numai 77 de minute? Din primăvara aceluiaşi an 
datează „Născută pentru dans” (şi chiar că Silvia este!), scrisă imediat 
după naşterea fiicei compozitorului, Mihaela. Tot în 1985 a fost cântată 
impecabil pe scena Festivalului de la Mamaia de frumoasa, regretata 
solistă Cornelia Vorvoreanu melodia cu influenţe jazz-rock „O rază de 
soare”. De altfel soţul acesteia, Ilie Vorvoreanu, îşi face simţit talentul de 
chitarist la una din piesele albumului. Cum Mircea Drăgan, în fruntea 
formaţiei sale, Romanticii, a întreprins numeroase turnee alături de 
Mirabela Dauer, a fost ocazia perfectă pentru a-i dedica acestei voci 
uluitoare, câteva melodii ce au rămas adevărate bijuterii peste timp: „Să 
fiu cu tine” (piesă de linie, cu sonorități ample şi armonii care susţin 
ideal incandescenta glasului Mirabelei), „Doar tu vei fi”, „Stai lângă 
fruntea mea”, „Păcat că vremea...”. Ultimele două merită câteva 
consideraţii aparte, pentru că ele se înscriu cu siguranţă într-un Top 3 al 
creaţiilor lui Drăgan. „Stai lângă fruntea mea” beneficiază de o 
orchestrație bogată, amplă, cu armonii cursive şi sonorități grandioase, 
în manieră clasică Sanremo, şi a fost laureată la ediţia 1987 a 
Concursului de la Mamaia. lar „Păcat că vremea...” are o poveste 
halucinantă, ce confirmă cele afirmate mai sus, cum că Mircea Drăgan 
nu s-a numărat între favoriţii juriilor. Compusă într-unul din turneele cu 
Mirabela din primăvara lui 1986, a fost selecționată pentru concursul de 
Creaţie de la Mamaia, însă cu doar 3 săptămâni înainte de primul gong a 
fost eliminată, explicaţia sosită de la organizatori fiind că... „nu se ridică 
la valoarea festivalului”! Mirabela şi-a încheiat însă recitalul de la festival 
tocmai cu această piesă, fiind răsplătită la final cu aplauze furtunoase şi 
ovatii. A devenit rapid şlagăr şi la începutul anului următor a intrat în 
palmares la Festivalul „Melodii”, alături de alte piese de succes ale 
anului! „De-aş fi o stea” a fost lansată la Concursul de muzică de dans 
pentru tineret de la Costineşti şi evidenţiază, înafara vocii binecunoscute 
a Loredanei, sonorități mai rock, accentuate de intervenţiile chitaristului 
Eugen Mihăescu. Aici se încheie recolta deceniului 9 al secolului şi... 
mileniului trecut, o recoltă bogată în hit-uri. Din deceniul următor se 
detaşează „Tu, numai tu”, piesă aleasă şi azi de tinerii aspiranti la gloria 
muzicii uşoare, la competiţiile de gen. Mai mult, Monica Anghel are în 
repertoriul ei de concert un colaj cu refrenele unor mari şlagăre ale 
muzicii de gen autohtone, nu neapărat lansate de ea, între care „Tu, 

numai tu” figurează la loc de cinste. Tot Monica Anghel, cu vocea ei 
impresionantă, a lansat un an mai târziu un sensibil cântec impregnat de 
lirism, „Hai să uităm”. Înafara vedetelor genului, compozitorul a 
descoperit şi încurajat numeroşi tineri solişti, între care şi Janette 
Raducan („Hai, încearcă să mă cucereşti!”). Chiar şi fără premiile 
meritate, creaţiile purtând amprenta inconfundabilă a scriiturii muzicale 
a lui Drăgan au rămas în conştiinţa publicului. Este cazul pieselor „Nopți 
de foc”, lansată de Carmen Trandafir pe scena cooncursului Radio-TV „3 
din 10 pentru un show”, şi „Hai România!”, finalistă la concursul de 
alegere a imnului echipei naţionale de fotbal (între noi fie vorba, se 
cântă la meciuri imnul câştigător atunci?). Cred că s-a observat că am 
derulat lista melodiilor într-o ordine cronologică, care ne permite să 
apreciem şi cum a evoluat maniera componistică şi de orchestrație a 
protagonistului. Până a ajunge să-şi dea seama ce “jocuri” se fac la 
preselectiile nationale pentru concursul Eurovision, Mircea Drăgan şi-a 
încercat fără succes şansa, ceea ce nu înseamnă că lucrările respective 
n-ar fi meritat calificarea, dar... „aşa-i în tenis”! În anul 2000, Elena 
Cîrstea şi Silvia Dumitrescu au dat ce au avut mai bun, dar pentru Cîrstea 
(ce păcat că această solistă excepţională n-a ajuns niciodată în finala 
europeană!) n-a fost... „Finally”, pentru că în anul următor Mircea 
Drăgan îi încredinţează, la aceeaşi preselecție, un cântec liric, de mare 
melodicitate şi cu o orchestrație specială. Pesemne însă că juriului nu i-a 
plăcut faptul că a fost cântat într-o limbă tot mai necunoscută, pe cale 
de dispariţie la noi, limba... română, aşa că nici „Te iubesc!” n-a avut 
acces în finală... 

Mircea Drăgan a absolvit Conservatorul din Bucureşti în 1969 şi a 
fost membru al Uniunii Compozitorilor şi Muzicologilor din România. De 
fiecare dată cînd îl întâlneam la Festivalul national al romantei 
“Crizantema de aur” de la Târgovişte, unde era membru în juriul de 
specialitate, sau la lansările casei de discuri Eurostar, la magazinul 
Muzica, îl tot băteam la cap să dea la iveală câteva discuri cu melodiile 
sale cele mai frumoase, după o carieră exemplară de aproape cinci 
decenii. Ultima oară, decisiv, l-am încolţit tot la Târgovişte, în octombrie 
2018, chiar la standul Eurostar: „Mircea, nu era normal ca albumele tale 
să se afle aici, alături de cele ale colegilor Jolt Kerestely şi Marius 
Teicu?”. 

Da, erau tare frumoase acele vremuri romantice, un ,,Timp al 
şlagărelor” care au făcut şi fac parte din viata noastră, cu bune şi cu rele, 
cu iubiri şi despartiri, satisfacţii şi dezamăgiri, bucurii şi tristeti... Aceste 

20 de piese au marcat definitiv o epoca în care numele lui Mircea 
Drăgan figurează la loc de cinste. 

Este practic imposibil să cuprinzi în doar un album discografic cu 
20 de titluri, creaţia remarcabilă a unui compozitor, întinsă pe parcursul 
a peste cinci decenii. Dar aceste secvenţe, acoperind doar perioada 
1976-2020, sunt mai mult decât edificatoare pentru forţa creatoare, 
diversitatea stilistică a preocupărilor sale, originalitatea şi talentul unui 
muzician prolific. Din păcate, după ce în 2022 a fost premiat de revista 
„Actualitatea Muzicală” a UCMR, suntem nevoiţi să vorbim acum cu 
tristeţe despre Mircea Drăgan la timpul trecut, dar ne rămân cântecele 
sale... 


SUMMARY 


Octavian Ursulescu 


Mircea Drăgan, the One-Man Band 


Mircea Dragan was a pianist, composer, orchestrator, sound master (in 
his own studio he completed recordings of great value with all known 
artists, but he also worked for a while at TVR), writer, leader of bands 
that have meant a lot in the history of the pop-rock genre (Sideral, 
Mondial, Romanticii). The Mircea Drăgan's album we are reviewing 
(produced by UCMR in 2022 and financed in collaboration with the 
Ministry of Culture) includes 20 songs covering part of the composer's 
creative activity. It is virtually impossible to encompass in a single 
discographic album of 20 tracks the remarkable creation of a composer 
spanning more than five decades. But these sequences, covering only 
the period 1976-2020, are more than enlightening of the creative force, 
the stylistic diversity of his concerns, the originality and talent of a 
prolific musician. Unfortunately, after being awarded a prize by the 
UCMR's „Actualitatea Muzicală” magazine in 2022, we are now forced to 
speak sadly of Mircea Dragan in the past tense, but we are left with his 
songs... 

